ועדת הכנסת, כנסת 20, פרוטוקול מספר 349, 2018-04-30 11:00

השנייה והשלישית: 1.

השנייה והשלישית: הצ"ח יסוד: הממשלה (תיקון מס' 5) (סמכויות לעניין פתיחה במלחמה או נקיטת פעולה צבאית משמעותית (מ/1184).

מכלוף מיקי זוהר: אני מתכבד לפתוח את ישיבת ועדת הכנסת.

מכלוף מיקי זוהר: אנחנו שמחים לחזור למושב שיהיה מעניין לדעתי, עם הרבה עניין, גם פוליטי, גם כמובן, לדעתי, יהיו בו הרבה מאוד נושאים שיש בהם מחלוקת לא קטנה בין כל האוכלוסיות פה במדינת ישראל ואלו שמייצגים אותן פה בכנסת.

מכלוף מיקי זוהר: זאת תהיה באמת שאלה מעניינת - - -

יואל חסון: ותוסיף את העניינים הביטחוניים שבאים עלינו.

מכלוף מיקי זוהר: תראה, בעניינים הביטחוניים, אני חייב לציין, שהם תמיד מטופלים ומטופלים בצורה טובה.

מכלוף מיקי זוהר: ואני לא חושב שבסופו של דבר זה יכול להשפיע על העניינים הפוליטיים פה בכנסת, כי בכנסת אנחנו תמיד יודעים ברגעי משבר ובעיתות מלחמה להתאחד מאחורי צה"ל ומאחורי ההנהגה, כדי שישמרו על אזרחי ישראל.

מכלוף מיקי זוהר: וזו דווקא סוגיה שאני יחסית כן רגוע לגביה, עם צה"ל חזק ועם מדינה חזקה ועם יכולות - - -

יואל חסון: לא אמרתי שאני לא רגוע, ציינתי עובדה.

מכלוף מיקי זוהר: אבל אני מדבר דווקא על הסוגיות הפוליטיות המעניינות שיש בהן הרבה-הרבה מאוד ויכוחים - -

יואל חסון: והקטנוניות.

מכלוף מיקי זוהר: - - שהן יכולות בהחלט להביא לסיטואציה מעניינת בכנסת הנוכחית.

מכלוף מיקי זוהר: ואני מקווה באמת ובתמים שהכנסת תשמור על שלמותה עד תום המושב הזה, ובעזרת השם גם המושב הבא, ועד תום הקדנציה.

מכלוף מיקי זוהר: אני מאמין שיש דרך למצוא את ההסכמות ואת ההבנות כדי לשמר את הקואליציה המאוד-מאוד טובה הזו, אני חייב לומר.

מכלוף מיקי זוהר: ועכשיו נתחיל בסדר היום.

מכלוף מיקי זוהר: הנושא הראשון שיש לנו הוא בקשת יושב-ראש הוועדה המשותפת לוועדת החוץ והביטחון ולוועדת החוקה, חוק ומשפט להקדמת הדיון בהצעות החוק הבאות, לפני קריאה שנייה ושלישית: הראשונה, הצעת חוק יסוד: הממשלה (תיקון מס' 5) (סמכויות לעניין פתיחה במלחמה או נקיטת פעולה צבאית משמעותית; השנייה, הצעת חוק הממשלה (תיקון מס' 12) (אצילת סמכות לוועדת השרים לענייני ביטחון לאומי, התשע"ח–2018.

מכלוף מיקי זוהר: מי רוצה לומר משהו בנושא?

יואל חסון: אתה על סעיף א'?

מכלוף מיקי זוהר: כן.

מכלוף מיקי זוהר: היועצת המשפטית, בבקשה.

איילת לוי נחום: בוקר טוב, איילת לוי נחום מהצוות המשפטי של ועדת החוץ והביטחון.

איילת לוי נחום: טוב, הבקשה המונחת לפניכם עוסקת בסמכויות הממשלה לפתיחה במלחמה ולנקיטה בפעולה צבאית משמעותית.

איילת לוי נחום: ההצעות –אחת מהן היא הצעת חוק יסוד הממשלה והשנייה היא הצעת חוק הממשלה – עוסקות למעשה בהאצלה של הסמכות הזו לוועדת השרים לענייני ביטחון לאומי, היא הקבינט.

איילת לוי נחום: לפי הבקשה שמונחת לפניכם, יש בקשה להשלים את הדיון בהליך החקיקה שכבר מתקיים.

איילת לוי נחום: התקיימו כמה דיונים בוועדה המשותפת, האחרון – זאת אומרת, מתקיים כרגע דיון בוועדה המשותפת עצמה.

איילת לוי נחום: אני בעצם קוראת מהבקשה: יש חשיבות בהשלמה של הדיון בהצעת החוק הזו, ביצירת ודאות בנושא של פתיחה במלחמה ובנקיטת פעולה צבאית.

מכלוף מיקי זוהר: תודה רבה.

מכלוף מיקי זוהר: יש מישהו מחברי הוועדה שירצה להתייחס לעניין לפני שנעבור להצבעה?

מכלוף מיקי זוהר: אז אני רוצה לעבור להצבעה.

מכלוף מיקי זוהר: מי בעד בקשת יושב-ראש הוועדה המשותפת לוועדת החוץ והביטחון ולוועדת החוקה, חוק ומשפט להקדים את הצעות החוק הבאות?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – פה אחד הצעת חוק יסוד: הממשלה (תיקון מס' 5) (סמכויות לעניין פתיחה במלחמה או נקיטת פעולה צבאית משמעותית והצעת חוק הממשלה (תיקון מס' 12) (אצילת סמכות לוועדת השרים לענייני ביטחון לאומי, התשע"ח–2018, נתקבלו.

מכלוף מיקי זוהר: ההחלטה התקבלה.

מכלוף מיקי זוהר: ב.

מכלוף מיקי זוהר: בקשת הממשלה להקדמת הדיון בהצעות חוק הבאות, לפני הקריאה הראשונה:

מכלוף מיקי זוהר: 2.

מכלוף מיקי זוהר: הצעת חוק העונשין (תיקון מס' 132) (ירי מנשק חם) התשע"ח–2018 (מ/1223).

מכלוף מיקי זוהר: סעיף ב': בקשת הממשלה להקדמת הדיון בהצעות חוק הבאות, לפני קריאה ראשונה: הצעת חוק הכניסה לישראל (תיקון מס' 32) התשע"ח–2018.

מכלוף מיקי זוהר: הצעת חוק העונשין (תיקון מס' 132) (ירי מנשק חם) התשע"ח–2018.

מכלוף מיקי זוהר: מישהו רוצה להתייחס לעניין?

מכלוף מיקי זוהר: כן, בבקשה.

אתי בן יוסף: נציגת הממשלה.

עירית וייסבלום: צהריים טובים, עורכת דין עירית וייסבלום מרשות האוכלוסין וההגירה.

עירית וייסבלום: התיקון הנדון זה בעצם תיקון שמטרתו לעגן סמכויות עיכוב ומעצר בסירוב לעיכוב, שבקרי הגבול צריכים להפעיל בתחנות הגבול במעברי הגבול הבין-לאומיים.

יואל חסון: בהנחה שהם יודעים את השם שלהם וכותבים אותו נכון.

עירית וייסבלום: זו סוגיה של שם של מישהו שהיה צריך להיכנס, לא של בקרי הגבול.

שלי יחימוביץ': זו סוגיה אחרת של מניעת כניסה.

עירית וייסבלום: זו סוגיה תפעולית ומחשובית, בסדר.

עירית וייסבלום: בכל אופן, הסמכויות - - -

מכלוף מיקי זוהר: אל תדאג, יואל, זה לא קשור למסתננים.

יואל חסון: אני יודע למה זה קשור.

יואל חסון: דיברתי - - -

עירית וייסבלום: המסתננים לא מגיעים מהגבול, הם מגיעים - - -

מכלוף מיקי זוהר: האמת היא, קודם כול, אני רואה את - - -

שולי מועלם-רפאלי: זה קשור להיקף הנשים שמובאות למטרות זנות למדינת ישראל?

עירית וייסבלום: הסמכויות לגבי זרים זה לפי סעיפים אחרים בחוק הכניסה.

עירית וייסבלום: אנחנו מדברים על סמכויות עיכוב שהמהות שלהן היא פלילית, לא סמכות מנהלית של שר הפנים לעכב זרים.

שולי מועלם-רפאלי: חבל, אולי אפשר להגדיל גם את הסמכות הזאת, כי אנחנו מגלים שאם פעם כל עולם הזנות בישראל הובא דרך הגבול הפרוץ עם מצרים, שברוך השם בינתיים נסגר בחומה, אנחנו מגלים שכל מערך הזנות במדינת ישראל הוא נשים ממקומות ברחבי העולם שמובטחים להן דברים - - -

דוד ביטן: את יכולה לתקן כשיהיה דיון על החוק.

דוד ביטן: כרגע את לא יכולה.

עירית וייסבלום: אנחנו ערים לזה, כמובן, והסמכויות בגבול מאפשרות התמודדות עם הבעיה הזאת.

יואל חסון: למה נדרשת הקדמה?

עירית וייסבלום: אז אני אסביר.

עירית וייסבלום: הסמכויות שאנחנו מבקשים לעגן עכשיו בחקיקה הן סמכויות שבקרי הגבול מקבלים אותן עד כה באמצעות צווים, צווי הארכת סמכויות של השר לביטחון הפנים.

עירית וייסבלום: הצווים האלה שהשר לביטחון הפנים נתן הם בתוקף עד סוף יוני, כלומר, בדיוק עוד חודשיים.

עירית וייסבלום: ולכן אנחנו רוצים בחודשיים האלה לזרז כמה שיותר את תהליכי החקיקה, כי אחר כך גם יש לנו איזושהי תקופת היערכות לתהליכים מול המשטרה, לתקף את תוכני ההכשרה ולרענן - - -

יואל חסון: למה זה היה ביטחון הפנים ועכשיו זה יהפוך להיות שר הפנים?

עירית וייסבלום: השאלה היא למה?

יואל חסון: כן.

עירית וייסבלום: אנחנו קיבלנו את מערך ביקורת הגבולות מהמשטרה למעשה בשנת 2011.

עירית וייסבלום: עד 2011 מי שהיו בגבול אלה היו שוטרים של המשטרה, שהפעילו את הסמכויות שלהם מטעם החקיקה הרגילה של שוטרים עם סמכויות.

עירית וייסבלום: וכשזה עבר אלינו היה צריך להעניק את הסמכויות הנדרשות האלה לבקרי הגבול, ולכן זה ניתן באמצעות צווים של השר לביטחון הפנים.

עירית וייסבלום: כשבמקביל ביקשו שנסדיר את זה בחקיקה, כי הדרך הנכונה היא שהבקרים שלנו שהם עובדים של רשות האוכלוסין יקבלו את הסמכויות האלה בחקיקה שקשורה לנושא - - -

יואל חסון: שמה?

יואל חסון: מגיע אליהם מידע פלילי, ואז הם יכולים לעצור את הבן האדם?

יואל חסון: מה הם יכולים לעשות?

עירית וייסבלום: הרבה פעמים שומעים, וזה גם מגיע לתקשורת, שאדם מסוים נעצר בגבול, אדם מסוים שהיה דרוש לחקירה.

עירית וייסבלום: מי שעוצר אותו בסוף זה למעשה בקר הגבול, כי במערכת המחשוב של ביקורת הגבולות מופיעות כל מיני - - -

יואל חסון: מה, הוא יוצא מהעמדה שלו ועוצר אותו?

עירית וייסבלום: לא.

עירית וייסבלום: אם יש בעיה, הוא מעביר אותו לקו אחורי.

עירית וייסבלום: בקו אחורי נמצא בקר בכיר יותר, והבקר הבכיר יותר אומר לו: סליחה, אבל אני צריך לעכב אותך, ופשוט קורא לשוטר.

יואל חסון: רגע, שאני אבין.

יואל חסון: מגיע אדם לעמדה הזאת של הכניסה, ואז בודקים במחשב, ואם רואים עליו - - -

עירית וייסבלום: או ביציאה.

עירית וייסבלום: לא תמיד - - -

יואל חסון: או ביציאה.

יואל חסון: בואי נדבר רגע על הכניסה, זה יותר קל.

יואל חסון: ואז רואים עליו מידע פלילי כזה או אחר, אז אותו בקר בתוך העמדה קורא למישהו, ואותו מישהו - - -

עירית וייסבלום: הוא מעביר אותו למעשה לטיפול של קו אחורי, ושם בקר בכיר יותר, זה בדרך כלל אחראי משמרת, אומר לו: אני צריך לעכב אותך וכו'.

עירית וייסבלום: ואז הוא מפעיל את הסמכות הזאת, מעכב אותו עד ששוטר מגיע.

עירית וייסבלום: יש לזה גבולות מאוד ברורים בחוק המעצרים, התיקון שלנו מפנה לחוק המעצרים.

עירית וייסבלום: וזו סמכות שכמובן הבקרים צריכים להפעיל אותה מפעם לפעם, וכרגע הם מקבלים את זה מכוח הצווים שכאמור עומדים לפקוע בעוד חודשיים.

יואל חסון: אוקיי.

מכלוף מיקי זוהר: אוקיי.

מכלוף מיקי זוהר: שאלות טובות ומעניינות, ועל כן אני חושב שאנחנו יכולים לעבור להצבעה.

מכלוף מיקי זוהר: יש מישהו?

מכלוף מיקי זוהר: כן, אז בבקשת הפטור לפני הקריאה הראשונה לגבי שני החוקים, מי בעד ההקדמה?

ירדנה מלר-הורוביץ: לא, רק על - - -

דוד ביטן: כל אחד בנפרד.

ירדנה מלר-הורוביץ: את הסעיף השני עוד לא הציגו.

מכלוף מיקי זוהר: אוקיי, אז רק על הצעת חוק הכניסה לישראל, כן.

מכלוף מיקי זוהר: מי בעד?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – רוב

מכלוף מיקי זוהר: הצעת חוק הכניסה לישראל (תיקון מס' 32) התשע"ח–2018, נתקבלה.

מכלוף מיקי זוהר: ההחלטה התקבלה.

מכלוף מיקי זוהר: לגבי הסעיף השני?

שלי יחימוביץ': אני אציג את הסעיף השני?

מכלוף מיקי זוהר: כן, בבקשה, חוק העונשין.

שלי יחימוביץ': ליאור חיימוביץ' מהמשרד לביטחון הפנים.

שלי יחימוביץ': אנו מבקשים להקדים את הדיון בהצעת חוק העונשין (ירי מנשק חם).

שלי יחימוביץ': ההצעה בעיקרה מתקנת את המצב האבסורדי שבו עבירה של ירי באזור מגורים היא עבירה של עד שנת מאסר בלבד.

שלי יחימוביץ': אנחנו מבקשים לעלות את הענישה ל-5 שנות מאסר.

שלי יחימוביץ': וגם לקבוע שלא רק ירי באזור מגורים אלא גם ירי במצב שהוא מסכן חיים ייחשב עבירה שדינה 5 שנות מאסר.

שלי יחימוביץ': הצורך בהקדמת הדיון - - -

יואב בן צור: כבישי הדרום.

דוד ביטן: צריך נוכחות שוטרים, לא רק - - -

יואל חסון: איפה הייתם עד עכשיו?

יואל חסון: מה, היה צריך שיתפרעו שם בדרום כדי שתתעוררו?

שלי יחימוביץ': הצורך בהקדמת הדיון היא באמת - - -

יואל חסון: תגיד, זה קשור גם לחתונות?

שלי יחימוביץ': חתונות זה ירי מסכן חיים ולכן זה חל גם על מקרים כאלה.

דוד ביטן: אבל צריכים גם שוטרים בשטח, לא רק עושים חוקים.

יואל חסון: שמה?

שלי יחימוביץ': התיקון הזה של החקיקה הוא צעד משלים, כמובן, במהלכים של המשרד לביטחון הפנים: הקמת תחנות מששטרה, גיוס שוטרים באזור, בדרום.

שלי יחימוביץ': אלה מהלכים שנעשים בימים אלו.

יואל חסון: כמה תחנות משטרה הקמתם עד עכשיו?

שלי יחימוביץ': הקמנו לא מעט תחנות משטרה.

שלי יחימוביץ': בכפר קנא הקמנו לאחרונה ונחנכה גם במעמד ראש הממשלה.

דוד ביטן: אבל בכפרים הבדואים לא.

שלי יחימוביץ': תחנת ערוער תוקם בחודשים הקרובים, תיחנך בחודשים הקרובים בדרום.

שלי יחימוביץ': זה חלק מהמהלכים שלנו לטיפול בתופעה.

שלי יחימוביץ': צריך פה מסר נחרץ גם מהממשלה וגם מחברי הכנסת, ולכן ביקשנו - - -

שולי מועלם-רפאלי: שברור שהחוק היום לא מעביר את המסר הזה?

שלי יחימוביץ': החוק היום לא מעביר את המסר חד משמעית.

שלי יחימוביץ': עד שנת מאסר לירי באזור מגורים זה לא מרתיע, ולכן גם העונשים הם מגוחכים - - -

יואל חסון: ומה אתם מציעים פה בחוק הזה?

שלי יחימוביץ': עד 5 שנות מאסר.

שלי יחימוביץ': גם ברגע שהעבירה מוגדרת עבירת פשע ניתן להשתמש באמצעים הרבה יותר חמורים, כמו האזנות סתר וכו', מה שלא ניתן לעשות היום.

שלי יחימוביץ': כדי להעביר את המסר אנחנו מבקשים להקדים את הדיון.

שלי יחימוביץ': נודה לאישורכם.

יואל חסון: תגיד לי, מה אתם עושים בעניין של – הרי יש להם את הנשק לעשות את זה.

יואל חסון: מה עם הנושא של הנשק – איסוף נשק, או התמודדות עם נשק לא חוקי?

שלי יחימוביץ': קודם כול, נשק לא אוספים.

שלי יחימוביץ': ל"איסוף" יש קונוטציה חיובית שבאים ומקבלים את הנשק.

שלי יחימוביץ': נשק תופסים בכוח.

שלי יחימוביץ': המשטרה פועלת כל הזמן לתפיסת נשקים, בטח במגזר הערבי, בטח במגזר הבדואי.

שלי יחימוביץ': אני יכול להציג בפניך נתונים רק מסוף השבוע האחרון, מתחילת 2018 מאות נשקים שנתפסו.

שלי יחימוביץ': ממשיכים בעבודה.

רויטל סויד: סליחה, אני פספסתי אותך, במה הצעת החוק הזאת ייחודית?

רויטל סויד: מה היא נותנת?

שלי יחימוביץ': היא מתקנת את העבירה של ירי באזור מגורים, שהיום היא עד שנת מאסר, הופכת אותה לירי באזור מגורים, או ירי שמסכן חיים, עד 5 שנות מאסר.

רויטל סויד: ירי בכביש, אני שואלת - - -

שלי יחימוביץ': ירי בכביש הוא ירי מסכן חיים.

רויטל סויד: גם אם הכביש פתוח - - -

שלי יחימוביץ': הוא יכול לפגוע באחרים, ודאי.

דוד ביטן: כביש זה על שטח ציבורי.

ישראל אייכלר: זה כמו מגורים.

רויטל סויד: לא, זה לא אזור מגורים.

דוד ביטן: אם לא יהיו שוטרים בשטח שיתפסו את האנשים, אז לא יהיה כלום.

רויטל סויד: אבל זה לא אזור מגורים.

שלי יחימוביץ': ולכן אנחנו מגייסים ולכן אנחנו פותחים תחנות משטרה.

אברהם נגוסה: אפשר גם להתקין מצלמות.

שלי יחימוביץ': גם מרשתים במצלמות באזור הפזורה, נכון.

רויטל סויד: סתם שאלה, למה זה עניין של סיכון חיים?

רויטל סויד: למה זה לא ירי באזור מגורים או באזור ציבורי פתוח?

שלי יחימוביץ': אזור ציבורי פתוח, כשמישהו יורה בשדה, זו עבירה במדרג נמוך יותר.

שלי יחימוביץ': היא תהיה עד שנתיים, גם את זה אנחנו מעלים משנה.

שלי יחימוביץ': ובצורה שמסכנת חיים הפכנו ל-5 שנות מעצר.

מכלוף מיקי זוהר: בסדר גמור, אנחנו ראינו את האירועים האחרונים.

מכלוף מיקי זוהר: אני חושב זה היה סרטון מאוד-מאוד ויראלי שרץ בהרבה מאוד מקומות, וראינו התנהגות באמת בלתי נתפסת של אזרחי ישראל – לא של אחרים – של אזרחי ישראל, שחושבים שזה בסדר גמור להסתובב עם נשק שלוף ולירות ברחובות.

רויטל סויד: ההגדרה צריכה להיות "בדרך ציבורית".

שלי יחימוביץ': נשמח לתקן בוועדה.

יואל חסון: אל תדאג, היא תהיה שם ותתקן.

מכלוף מיקי זוהר: ויהיה דיון על זה בוועדה, ואתם תבואו ותעשו את העבודה כדי שדברים כאלה לא יישנו.

דוד ביטן: - - - בוועדה.

רויטל סויד: בבית משפט עליון.

דוד ביטן: בבית משפט עליון.

דוד ביטן: גם הסמכות תהיה של בית המשפט העליון.

מכלוף מיקי זוהר: אז אני מאוד-מאוד מתחבר לרעיון, ויישר כוח לשר גלעד ארדן על הנושא.

מכלוף מיקי זוהר: כן, בבקשה.

דוד ביטן: יואל, הסמכות תהיה של בית המשפט העליון.

רויטל סויד: רק של בית משפט עליון.

יואל חסון: לבית המשפט העליון, בוודאי.

שלי יחימוביץ': ברוב של 60 ו - - -

מכלוף מיקי זוהר: לא, אנחנו רוצים לצמצם את זה.

יואל חסון: לא, קודם כול, אנחנו כמובן - - -

דוד ביטן: בדיחה פנימית שלנו.

דוד ביטן: היא כל דבר – בית המשפט העליון.

דוד ביטן: אנחנו נותנים לה את זה.

יואל חסון: לא כולם מבינים את הבדיחות העסיסיות.

דוד ביטן: לא משנה מה הנושא – בית המשפט העליון.

מכלוף מיקי זוהר: כן, נו?

יואל חסון: לא, זה נראה כאילו בית המשפט העליון זה קללה.

יואל חסון: מה, אתה הופך - - -

רויטל סויד: כן, כן.

רויטל סויד: יואל, אם לא הבנת, זה כך קרה, כן.

ישראל אייכלר: זו לא קללה, זו ברכה.

ישראל אייכלר: הוא מברך אותה שהיא תהיה שופטת עליונה.

רויטל סויד: לא, את זה יכולתי לעשות כבר מזמן.

רויטל סויד: זה אנחנו לא רוצים.

יואל חסון: היא יכלה להיות שם, היא בחרה להיות אתנו.

מכלוף מיקי זוהר: זה ההבדל, אבל ההבדל שפה אתה צריך להיבחר.

מכלוף מיקי זוהר: שם זה כבר סיפור אחר.

מכלוף מיקי זוהר: כן, נו?

יואל חסון: אבל לא, עכשיו לנושא הזה - - -

מכלוף מיקי זוהר: אפשר להצביע?

דוד ביטן: אתה יודע איך אפשר להתגבר על פסקת ההתבגרות?

דוד ביטן: נעשה את הכנסת בית משפט עליון.

קריאה: פסקת ההתבגרות?

שולי מועלם-רפאלי: כולם צריכים פה להתבגר ולהתגבר.

יואל חסון: אולי להתבגר, הדרך להתמודד עם פסקת ההתגברות זה להתבגר.

יואל חסון: אם הייתם מתבגרים לא הייתם צריכים את ההתגברות.

מכלוף מיקי זוהר: טוב, תתגבר על ההתבגרות ותטפל בעניין שלך.

יואל חסון: לך תתבגר.

יואל חסון: אבל לא, ברצינות בעניין של החוק, קודם כול, טוב שזה מונח וטוב שמקדימים את הדיון, ואנחנו נתמוך בזה, כי זו באמת סוגיה מכריעה.

יואל חסון: אני רק אומר בדיון עצמו, שבוודאי שזה הולך לוועדת החוקה – נכון?

יואל חסון: אני משער.

מכלוף מיקי זוהר: אני מניח.

עירית וייסבלום: חוק העונשין זה ועדת החוקה.

יואל חסון: בוועדת החוקה.

יואל חסון: אז תהיה שם רויטל ונהיה אחרים.

יואל חסון: אנחנו מתכוונים להיות מאוד-מאוד מעורבים בחקיקת החוק הזה, כי, לדעתנו, הוא גם הזדמנות לטפל בכלל בנושא של הנשק הלא חוקי ובהתנהגות בכלל עם כלי נשק בחברה הערבית, בחברה אחרת – גם אצלנו, לא רק שם – וגם כמובן בהתנהגות שראינו באותו סרטון מפורסם.

יואל חסון: אז אנחנו נהיה מעורבים בחקיקה של החוק הזה גם.

מכלוף מיקי זוהר: תודה רבה.

מכלוף מיקי זוהר: אני מבקש להצביע.

מכלוף מיקי זוהר: מי בעד?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – פה אחד

מכלוף מיקי זוהר: ההחלטה התקבלה.